CELEX: 32020D0675
Language: sl
Date: 2020-05-15 00:00:00
Title: Izvedbeni sklep Komisije (EU) 2020/675 z dne 15. maja 2020 o predlagani državljanski pobudi „Svobodna izmenjava vsebin“ (notificirano pod dokumentarno številko C(2020) 3191) (Besedilo v angleškem jeziku je edino verodostojno)

20.5.2020   
               
               
                  SL
               
               
                  Uradni list Evropske unije
               
               
                  L 158/5
               
            
         IZVEDBENI SKLEP KOMISIJE (EU) 2020/675
         z dne 15. maja 2020
         o predlagani državljanski pobudi „Svobodna izmenjava vsebin“
         
            
               (notificirano pod dokumentarno številko C(2020) 3191)
            
         
         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2019/788 Evropskega parlamenta in Sveta z dne 17. aprila 2019 o evropski državljanski pobudi (1) in zlasti člena 6 Uredbe,
         ob upoštevanju naslednjega:
         
                     (1)
                  
                  
                     Cilji predlagane državljanske pobude „Svobodna izmenjava vsebin“ so naslednji: „Legalizacija izmenjave – prek digitalnih omrežij, za osebno rabo in nepridobitne namene – datotek, ki vsebujejo dela in drugo gradivo, zaščiteno z avtorskimi pravicami, sorodnimi pravicami in pravicami izdelovalca podatkovnih baz, da bi se doseglo ravnovesje med pravicami avtorjev in drugih imetnikov pravic ter univerzalno pravico do znanosti in kulture.“
                  
               
                     (2)
                  
                  
                     Dodatne podrobnosti o vsebini, ciljih in ozadju predlagane državljanske pobude so v prilogi. Pobuda zlasti poziva k spremembi pravil EU o digitalnih platformah za izmenjavo vsebin, in sicer se konkretno sklicuje na Direktivo (EU) 2019/790 Evropskega parlamenta in Sveta (2). Predvidene spremembe bi obsegale sprejetje „zakonodajnega akta, ki bi omogočal odpoved avtorskim in sorodnim pravicam ter pravicam izdelovalca podatkovnih baz za fizične osebe, ki si izmenjujejo datoteke prek digitalnih omrežij za osebno rabo in nepridobitne namene“. Cilj pobude je državljankam in državljanom omogočiti „izmenjavo datotek neposredno prek omrežij vsak z vsakim, da bi lahko imeli dostop do znanosti in kulture, ne da bi bili pri tem izpostavljeni nadzoru ali profiliranju“.
                  
               
                     (3)
                  
                  
                     Pogodba o Evropski uniji (v nadaljnjem besedilu: PEU) krepi državljanstvo Unije in nadalje utrjuje demokratično delovanje Unije, saj med drugim določa, da ima vsak državljan pravico sodelovati v demokratičnem življenju Unije prek evropske državljanske pobude.
                  
               
                     (4)
                  
                  
                     Zato bi morali biti postopki in pogoji, ki veljajo za državljansko pobudo, jasni, preprosti, uporabniku prijazni in sorazmerni z naravo državljanske pobude, da bi spodbujali sodelovanje državljanov in prispevali k večji dostopnosti Unije.
                  
               
                     (5)
                  
                  
                     Predlagana pobuda zahteva spremembo pravil EU o digitalnih platformah za izmenjavo vsebin, zlasti Direktivo (EU) 2019/790 o avtorskih in sorodnih pravicah na enotnem digitalnem trgu, ki temelji na členih 53(1), 62 in 114 Pogodbe o delovanju Evropske unije (PDEU).
                  
               
                     (6)
                  
                  
                     V zvezi z usklajevanjem določb zakonov in drugih predpisov v državah članicah, ki se nanašajo na začetek in opravljanje dejavnosti samozaposlenih oseb, se lahko na podlagi člena 53(1) sprejmejo pravni akti Unije za namen izvajanja Pogodb. V skladu s členom 62 PDEU se ta pravna podlaga uporablja tudi za zadeve v zvezi s svobodo opravljanja storitev iz členov 56 do 61 PDEU.
                  
               
                     (7)
                  
                  
                     V zvezi s približevanjem določb zakonov in drugih predpisov v državah članicah, katerih predmet je vzpostavitev in delovanje notranjega trga, se lahko na podlagi člena 114 PDEU sprejmejo pravni akti Unije za namen izvajanja Pogodb.
                  
               
                     (8)
                  
                  
                     Na podlagi členov 53(1), 62 in 114 PDEU noben del predlagane pobude ni očitno zunaj okvira pristojnosti Komisije za predložitev predlogov pravnih aktov Unije za namen izvajanja Pogodb v skladu s členom 6(3)(c) Uredbe (EU) 2019/788.
                  
               
                     (9)
                  
                  
                     V skladu s členom 5(1)–(3) Uredbe je bila ustanovljena skupina organizatorjev in imenovane so bile kontaktne osebe, v skladu s členom 5(7) pa je bila posebej za upravljanje pobude ustanovljena pravna oseba.
                  
               
                     (10)
                  
                  
                     Predlagana pobuda ni očitno žaljiva, neresna ali provokativna niti ni v očitnem nasprotju z vrednotami Unije, kot so določene v členu 2 PEU, in pravicami, določenimi v Listini Evropske unije o temeljnih pravicah.
                  
               
                     (11)
                  
                  
                     Predlagano pobudo „Svobodna izmenjava vsebin“ bi bilo zato treba prijaviti –
                  
               SPREJELA NASLEDNJI SKLEP:
         
            Člen 1
            Predlagana državljanska pobuda „Svobodna izmenjava vsebin“ se prijavi.
         
         
            Člen 2
            Ta sklep je naslovljen na skupino organizatorjev državljanske pobude „Svobodna izmenjava vsebin“, ki jo kot kontaktni osebi zastopata Marco CIURCINA in Roberto GALTIERI.
         
         
            V Bruslju, 15. maja 2020
            
               
                  Za Komisijo
               
               Věra JOUROVÁ
               
                  Podpredsednica
               
            
         
         
            (1)  UL L 130, 17.5.2019, str. 55.
         
            (2)  Direktiva (EU) 2019/790 Evropskega parlamenta in Sveta z dne 17. aprila 2019 o avtorski in sorodnih pravicah na enotnem digitalnem trgu in spremembi direktiv 96/9/ES in 2001/29/ES (UL L 130, 17.5.2019, str. 92).